CELEX: 52022PC0154
Language: lt
Date: 2022-04-06
Title: Pasiūlymas TARYBOS ĮGYVENDINIMO SPRENDIMAS kuriuo Čekijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2022 04 06
            COM(2022) 154 final
            2022/0102(NLE)
            
            Pasiūlymas
            TARYBOS ĮGYVENDINIMO SPRENDIMAS
            kuriuo Čekijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2021 m. lapkričio 23 d.) Čekija paprašė leidimo iki 2024 m. gruodžio 31 d. taikyti priemonę, kuria nukrypstama nuo PVM direktyvos 287 straipsnio ir kuria Čekijai leidžiama nuo PVM atleisti apmokestinamuosius asmenis, kurių metinė apyvarta neviršija 85 000 EUR. 
            
            
               Vadovaudamasi PVM direktyvos 395 straipsnio 2 dalies antra pastraipa, 2021 m. gruodžio 16 d. raštu Komisija apie Čekijos prašymą pranešė kitoms valstybėms narėms. 2021 m. gruodžio 20 d. raštu Komisija pranešė Čekijai turinti visą informaciją, būtiną prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Pagal direktyvos XII antraštinės dalies 1 skyrių valstybės narės gali taikyti specialias schemas mažosioms įmonėms, be kita ko, atleisti nuo PVM apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Pagal PVM direktyvos 287 straipsnį tam tikros valstybės narės, kurios į ES įstojo po 1978 m. sausio 1 d., gali nuo PVM atleisti apmokestinamuosius asmenis, kurių metinė apyvarta yra ne didesnė kaip nustatytoms sumoms lygiavertė suma nacionaline valiuta pagal jų įstojimo dienos valiutų perskaičiavimo kursą, kaip nurodyta toje nuostatoje.
            
            
               Remiantis PVM direktyvos 287 straipsnio 7 punktu, Čekija gali atleisti nuo PVM apmokestinamuosius asmenis, kurių metinė apyvarta yra ne didesnė kaip 35 000 EUR sumai lygiavertė suma nacionaline valiuta.
            
            
               Leidus padidinti metinės apyvartos ribą nuo 35 000 EUR iki 85 000 EUR būtų gerokai sumažinta įmonių, turinčių teisę pasinaudoti išimtimi, administracinė našta ir būtų paskatinta tokių mažųjų įmonių plėtra, nes jos būtų atleistos nuo pagal įprastines PVM procedūras joms tenkančių PVM prievolių, kaip antai nuo prievolės saugoti PVM registrus arba teikti PVM deklaracijas. Be to, nustačius tokią specialią priemonę mokesčių administratoriui tektų mažesnė našta, nes sumažėtų reikalavimas administruoti ir tikrinti apmokestinamuosius asmenis, kurių apyvarta neviršija nustatytos ribos. Tai taip pat turėtų teigiamą poveikį bendram šių apmokestinamųjų asmenų PVM prievolių vykdymo lygiui.
            
            
               Speciali priemonė apmokestinamiesiems asmenims visiškai neprivaloma; Todėl mažosios įmonės, kurių apyvarta neviršija nurodytos ribos, vis tiek turėtų galimybę naudotis savo teise taikyti įprastines PVM procedūras.
            
            
               Remiantis Čekijos pateiktais skaičiavimais, nustačius specialią priemonę, surenkamos PVM pajamos sumažėtų mažiau nei 2 %, todėl tai neturėtų didelio poveikio nei bendrai pajamų iš PVM sumai, nei bendrai mokestinių pajamų sumai, surinktai galutinio vartojimo etape.
            
            
               Speciali priemonė, kuria supaprastinamos smulkiųjų veiklos vykdytojų prievolės, atitinka Europos Sąjungos nustatytus tikslus, susijusius su mažosiomis įmonėmis.
            
            
               Atsižvelgiant į teigiamą poveikį ir įmonių, ir mokesčių administratoriaus administracinės naštos mažinimui ir tai, kad poveikis bendroms PVM pajamoms nėra didelis, tikslinga leisti Čekijai nustatyti specialią priemonę ir ją taikyti iki 2024 m. gruodžio 31 d.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Ši nukrypti leidžianti priemonė atitinka įgyvendinant PVM veiksmų planą
                     2
                   priimtos Direktyvos (ES) 2020/285, kuria iš dalies keičiami PVM direktyvos 281–294 straipsniai dėl specialios mažosioms įmonėms skirtos schemos
                     3
                   ir kuria siekiama šioms įmonėms sukurti šiuolaikišką supaprastintą schemą, tikslus. Visų pirma ja siekiama sumažinti PVM reikalavimų laikymosi išlaidas ir konkurencijos iškraipymus tiek valstybėje narėje, tiek ES lygmeniu, sumažinti neigiamą ribos efekto poveikį ir sudaryti geresnes sąlygas įmonėms laikytis reikalavimų, o mokesčių administratoriams – vykdyti stebėseną.
               
               
                  Be to, 85 000 EUR riba atitinka Direktyvą (ES) 2020/285, nes joje valstybėms narėms leidžiama nustatyti metinės apyvartos ribą, nuo kurios būtų atleidžiama nuo PMV, – ši riba neturi viršyti 85 000 EUR (arba lygiavertės sumos nacionaline valiuta).
               
               
                  Panašias nukrypti leidžiančias nuostatas, kuriomis nuo PVM atleidžiami apmokestinamieji asmenys, kurių metinė apyvarta neviršija tam tikros ribos, kaip numatyta PVM direktyvos 285 ir 287 straipsniuose, buvo leista taikyti ir kitoms valstybėms narėms. Nyderlandams
                     4
                   ir Belgijai
                     5
                   – 25 000 EUR ribą, Italijai
                     6
                   – 30 000 EUR ribą, Liuksemburgui
                     7
                   – 35 000 EUR ribą, Lenkijai
                     8
                  , Latvijai
                     9
                   ir Estijai
                     10
                   – 40 000 EUR ribą, Vengrijai
                     11
                   – 48 000 EUR ribą, Slovėnijai
                     12
                   – 50 000 EUR ribą, Lietuvai
                     13
                   – 55 000 EUR ribą, Kroatijai
                     14
                   – 45 000 EUR ribą, Мaltai
                     15
                   – 30 000 EUR ribą, o Rumunijai
                     16
                   – 88 500 EUR ribą.
               
               
                  Nuo PVM direktyvos nukrypti leidžiančios nuostatos visada turėtų būti taikomos ribotą laiką, kad būtų galima įvertinti jų poveikį. Be to, specialios priemonės galiojimo termino pratęsimas iki 2024 m. gruodžio 31 d., kaip prašo Čekija, suderinamas su Direktyvos (ES) 2020/285 reikalavimais. Šioje direktyvoje nustatyta data – 2025 m. sausio 1 d. – nuo jos valstybės narės turės taikyti nacionalines nuostatas, kurias jos turi priimti ir jų laikytis.
               
            
         
         
            
               
                  Taigi siūloma priemonė atitinka PVM direktyvos nuostatas.
               
            
            
               •Suderinamumas su kitomis Sąjungos politikos sritimis
            
            
               Komisija nuolat pabrėžia, kad mažosioms įmonėms reikia paprastesnių taisyklių. Todėl 2020 m. kovo mėn. Komisija priėmė Tvarios ir skaitmeninės Europos MVĮ strategiją
                  17
               , kurioje įsipareigojo toliau siekti sumažinti MVĮ tenkančią naštą. Tikslas mažinti MVĮ tenkančią reglamentavimo naštą yra vienas iš tos strategijos ramsčių. Atsižvelgiant į fiskalines taisykles, ši speciali priemonė atitinka tokius tikslus. Ji taip pat atitinka 2020 m. sąžiningo ir supaprastinto apmokestinimo veiksmų planą, kuriuo remiama ekonomikos atgaivinimo strategija
                  18
                ir kuriame pripažįstama, kad mokestinių prievolių vykdymo sąnaudos ES tebėra didelės, o mažųjų įmonių mokestinių prievolių vykdymo sąnaudos paprastai yra gerokai didesnės nei didelių įmonių.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, šis pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei pačios prašymu suteiktu leidimu ir nėra įpareigojimas.
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti mokesčių surinkimą smulkiems apmokestinamiesiems asmenims ir mokesčių administratoriui.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Konsultacijų su suinteresuotosiomis šalimis nebuvo. Šis pasiūlymas yra pagrįstas Čekijos pateiktu prašymu ir skirtas tik šiai konkrečiai valstybei narei.
               
            
            
               •Poveikio vertinimas
            
            
               
                  Tarybos įgyvendinimo sprendimo pasiūlymo tikslas – padidinti dabartinę ribą, iki kurios taikoma išimtis, nuo 35 000 EUR iki 85 000 EUR (lygiavertės sumos nacionaline valiuta). Toks padidinimas – supaprastinimo priemonė, kuria panaikinama daug PVM prievolių įmonėms, kurių metinė apyvarta neviršija 85 000 EUR. Todėl tai turės teigiamą poveikį ir įmonių, ir mokesčių administratoriaus administracinės naštos mažinimui ir neturės didelio poveikio bendroms PVM pajamoms. Dėl siauros nukrypti leidžiančios nuostatos taikymo srities ir riboto taikymo laikotarpio priemonės poveikis bet kuriuo atveju bus ribotas.
               
               
                  Šiuo metu, remiantis 2020 m. duomenimis, apie 910 000 mažųjų įmonių naudojasi atleidimo nuo PVM teise. Ribos padidinimas iki 85 000 EUR būtų naudingas maždaug dar 105 000 įmonių, todėl PVM pajamos sumažėtų mažiau nei 2 %. 
               
            
         
         
            
               
                  Ši nukrypti leidžianti priemonė bus apmokestinamiesiems asmenims neprivaloma. Apmokestinamieji asmenys galės pasirinkti taikyti įprastines PVM procedūras pagal Direktyvos 2006/112/EB 290 straipsnį. Apskaičiuota, kad Čekijoje poveikis biudžetui pagal PVM pajamas sudarys apie 370 mln. eurų, o tokį poveikį galima laikyti nereikšmingu.
               
            
            
               •Pagrindinės teisės
            
            
               
                  Pasiūlymas nedaro poveikio pagrindinių teisių apsaugai.
               
            
            
               4.POVEIKIS BIUDŽETUI
            
            
               
                  Įsigaliojus 2021 m. balandžio 30 d. Tarybos reglamentui (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio
                     19
                  , surinkimo priemonių, Čekija nuo 2022 finansinių metų PVM nuosavų išteklių ataskaitoje kompensacijos neskaičiuos.
               
            
            
               2022/0102 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Čekijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  20
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 287 straipsnio 7 punktą Čekija nuo pridėtinės vertės mokesčio (PVM) gali atleisti apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutų keitimo kursą;
            
            
               (2)raštu (jį Komisija užregistravo 2021 m. lapkričio 23 d.) Čekija paprašė leidimo nustatyti specialią priemonę, kuria nukrypstama nuo Direktyvos 2006/112/EB 287 straipsnio 7 punkto ir nuo PVM atleisti apmokestinamuosius asmenis, kurių metinė apyvarta yra ne didesnė kaip 85 000 EUR arba lygiavertė suma nacionaline valiuta (toliau – speciali priemonė). Ta speciali priemonė būtų taikoma iki 2024 m. gruodžio 31 d. – termino, iki kurio valstybės narės į nacionalinę teisę turi perkelti Tarybos direktyvą (ES) 2020/285
                  21
               . Remiantis šia direktyva, nuo 2025 m. sausio 1 d. valstybės narės galės netaikyti PVM prekių tiekimui ir paslaugų teikimui, vykdomam apmokestinamųjų asmenų, kurių metinė apyvarta valstybėje narėje neviršija 85 000 EUR arba lygiavertės sumos nacionaline valiuta ribos;
            
            
               (3)pagal Direktyvos 2006/112/EB 395 straipsnio 2 dalies antrą pastraipą Komisija 2021 m. gruodžio 16 d. raštu perdavė Čekijos prašymą kitoms valstybėms narėms. 2021 m. gruodžio 20 d. raštu Komisija pranešė Čekijai turinti visą prašymui įvertinti būtiną informaciją;
            
            
               (4)speciali priemonė atitinka Direktyvą (ES) 2020/285, kuria siekiama sumažinti mažųjų įmonių reikalavimų laikymosi išlaidas ir išvengti konkurencijos iškraipymų vidaus rinkoje;
            
            
               (5)speciali priemonė apmokestinamiesiems asmenims nebus privaloma ir jie galės pasirinkti taikyti įprastines PVM procedūras pagal Direktyvos 2006/112/EB 290 straipsnį;
            
            
               (6)remiantis Čekijai pateikta informacija, speciali priemonė turės tik nežymų poveikį bendrai galutinio vartojimo etapu Čekijos surenkamų mokestinių pajamų sumai;
            
         
         
            
               (7)įsigaliojus Tarybos reglamentui (ES, Euratomas) 2021/769
                  22
               , Čekijos nuo 2022 finansinių metų PVM nuosavų išteklių ataskaitoje kompensacijos neskaičiuos;
            
            
               (8)atsižvelgiant į tai, kad Čekija tikisi, jog padidinus ribą sumažės PVM prievolių, taigi, ir mažųjų įmonių, ir mokesčių administratoriaus administracinė našta ir reikalavimų laikymosi išlaidos, ir į tai, kad nedaromas didelis poveikis bendroms surenkamoms PVM pajamoms, Čekijai turėtų būti leista nustatyti nukrypti leidžiančią priemonę;
            
            
               (9)leidimas taikyti specialią priemonę turėtų būti riboto laikotarpio. To laiko turėtų pakakti, kad būtų galima įvertinti ribos veiksmingumą ir tinkamumą. Be to, pagal Direktyvos (ES) 2020/285 3 straipsnio 1 dalį, ‏iki 2024 m. gruodžio 31 d. valstybės narės turi priimti ir paskelbti įstatymus ir kitus teisės aktus, būtinus, kad būtų galima laikytis tos direktyvos 1 straipsnio, kuriuo išbraukiamas Direktyvos 2006/112/EB 287 straipsnis ir nustatomos paprastesnės PVM taisyklės mažosioms įmonėms, o nuo 2025 m. sausio 1 d. šias nuostatas taikyti. Todėl Čekijai turėtų būti leidžiama taikyti specialią priemonę iki 2024 m. gruodžio 31 d.,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 287 straipsnio 7 punkto, Čekijos Respublikai leidžiama nuo PVM atleisti apmokestinamuosius asmenis, kurių metinė apyvarta neviršija 85 000 EUR arba lygiavertės sumos nacionaline valiuta. 
            
            
               2 straipsnis
            
            
               Šis sprendimas taikomas nuo jo paskelbimo dienos iki 2024 m. gruodžio 31 d.
            
            
               3 straipsnis
            
            
               Šis sprendimas skirtas Čekijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, COM(2016)148 final.
               
               
                  
                     (3)
                  
                        2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (4)
                  
                        2018 m. gruodžio 4 d. Tarybos įgyvendinimo sprendimas (ES) 2018/1904, kuriuo Nyderlandams leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 310, 2018 12 6, p. 25).
               
               
                  
                     (5)
                  
                        2018 m. gruodžio 20 d. Tarybos įgyvendinimo sprendimas (ES) 2018/2077, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 331, 2018 12 28, p. 222).
               
               
                  
                     (6)
                  
                        2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (7)
                  
                        2019 m. gruodžio 19 d. Tarybos įgyvendinimo sprendimas (ES) 2019/2210, kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 332, 2019 12 23, p. 155).
               
               
                  
                     (8)
                  
                        2018 m. gruodžio 4 d. Tarybos įgyvendinimo sprendimas (ES) 2018/1919, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 311, 2018 12 7, p. 32).
               
               
                  
                     (9)
                  
                        2020 m. rugsėjo 4 d. Tarybos įgyvendinimo sprendimas (ES) 2020/1261, kuriuo iš dalies keičiamas Įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 296, 2020 9 10, p. 4).
               
               
                  
                     (10)
                  
                        2021 m. vasario 22 d. Tarybos įgyvendinimo sprendimas (ES) 2021/358, kuriuo iš dalies keičiamas Įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 69, 2021 2 26, p. 4).
               
               
                  
                     (11)
                  
                        2018 m. spalio 2 d. Tarybos įgyvendinimo sprendimas (ES) 2018/1490, kuriuo Vengrijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 252, 2018 10 8, p. 38).
               
               
                  
                     (12)
                  
                        2018 m. lapkričio 6 d. Tarybos įgyvendinimo sprendimas (ES) 2018/1700, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 285, 2018 11 13, p. 78).
               
               
                  
                     (13)
                  
                        2021 m. sausio 22 d. Tarybos įgyvendinimo sprendimas (ES) 2021/86, kuriuo Lietuvos Respublikai leidžiama taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 30, 2021 1 28, p. 2).
               
               
                  
                     (14)
                  
                        2020 m. lapkričio 3 d. Tarybos įgyvendinimo sprendimas (ES) 2020/1661, kuriuo iš dalies keičiamas Įgyvendinimo sprendimas (ES) 2017/1768, kuriuo Kroatijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 374, 2020 11 10, p. 4).
               
               
                  
                     (15)
                  
                        2021 m. gegužės 6 d. Tarybos įgyvendinimo sprendimas (ES) 2021/753, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio ir kuriuo panaikinamas Įgyvendinimo sprendimas (ES) 2018/279 (OL L 163, 2021 5 10, p. 1).
               
               
                  
                     (16)
                  
                        2020 m. rugsėjo 4 d. Tarybos įgyvendinimo sprendimas (ES) 2020/1260, kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 296, 2020 9 10, p. 1).
               
               
                  
                     (17)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Tvarios ir skaitmeninės Europos MVĮ strategija (COM(2020) 103 final).
               
               
                  
                     (18)
                  
                        Komisijos komunikatas Europos Parlamentui ir Tarybai „Sąžiningo ir supaprastinto apmokestinimo veiksmų planas, kuriuo remiama ekonomikos atgaivinimo strategija“ (COM(2020) 312 final).
               
               
                  
                     (19)
                  
                        2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 165, 2021 5 11, p. 9).
               
               
                  
                     (20)
                  
                        OL L 347, 2006 12 11, p. 1.
               
               
                  
                     (21)
                  
                        2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (22)
                  
                        2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 165, 2021 5 11, p. 9).